Okresná prokuratúra Bratislava I 
Kvetná 13, 820 05 Bratislava 2

Sp. zn. : 3 Pv 436/13/1101	Bratislava I, 27.1.2015
EEČ : 2-8-28-2015

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
20. 06. 2013 v čase okolo 11:30 hod. v Bratislave, na Františkánskom námestí, z výstavného pultu s rozličným tovarom odcudzil jednu okrasnú fľaštičku s medovinou v celkovej hodnote 5,50 € a odišiel s ňou smerom na Hlavné námestie, kde bol zastavený policajnou hliadkou, pričom odcudzený predmet bol vrátený nepoškodený poškodenej XXXXX a 
bolo zistené, že 26. 11. 2012 sa v OD TESCO na Kamennom námestí 1/A v Bratislave dopustil  priestupku  proti majetku podľa § 50 odsek 1 zákona číslo 372/1990 Zb. z. v znení noviel, kedy odcudzil tovar v hodnote 2,49 €, za čo bol právoplatne 26. 11. 2012 postihnutý v blokovom konaní Obvodným oddelením PZ Bratislava Staré Mesto - stred OR PZ Bratislava I blokovou pokutou vo výške 10.- € blokom na pokutu nezaplatenú na mieste číslo B 967715,  

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník Okresného riaditeľstva PZ Bratislava I začal uznesením ČVS: ORP-1133/SMS-B1-2013 z 20. 06. 2013 trestne stíhať XXXXX ako obvineného z  prečinu krádeže podľa § 212 odsek 2 písmeno f) Trestného zákona na skutkovom základe uvedenom vo výrokovej časti uznesenia. K tomuto postupu ho oprávňovali výsledky vykonaného skráteného vyšetrovania. 

Keďže vznikla pochybnosť o duševnom zdraví obvineného, na základe príkazu sudcu Okresného súdu Bratislava I číslo 0Tp 376/2013 z 31. 07. 2013, boli do konania pribratí uznesením povereného príslušníka dvaja súdni znalci z odvetvia psychiatrie, XXXXX a XXXXX, ktorí preskúmali duševný stav obvineného XXXXX. Zo záverov súdnoznaleckého psychiatrického posudku znalcov vyplynulo, že obvinený v čase spáchania skutku, pred ním a i v súčasnosti trpí vážnou duševnou poruchou, demenciou, ktorá je podmienená degeneratívnou Alzheimeroveou chorobou. Stav má trvalý chrakter, je teda nezvratný, neexistuje možnosť jeho ovplyvnenia pomocou dostupnej medicínskej liečby. Obvinený žije ako bezdomovec, stará sa o seba sám, pričom táto jeho starostlivosť je nedostatočná po každej stránke. Ochorenie vážne narušovalo jeho viaceré psychické funkcie ako intelekt, pamäť, myslenie, pozornosť a malo relevantný vplyv  aj na jeho konanie v čase skutku. V dôsledku dementného procesu u menovaného bola narušená kritickosť, poklesli zábrany, akcentovala sa impulzivita, jeho správanie bolo odbrzdené, narušili sa vyššie city. Pre túto chorobu obvinený nemohol rozpoznať nebezpečnosť činu pre spoločnosť, ani ovládať svoje konanie, nie je schopný plne chápať zmysel trestného konania. Znalci navrhujú obvinenému uložiť ochrannú psychiatrickú liečbu ambulantnou formou. 

Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak trestný zákon neustanovuje inak. 

Keďže ďalšie trestné stíhanie obvineného pre jeho nepríčetnosť, z dôvodu  absencie schopnosti rozpoznať protiprávnosť konania a schopnosti ho ovládať, je zo zákona neprípustné, rozhodla som spôsobom uvedeným vo výrokovej časti tohto uznesenia. Okresnému súdu Bratislava I bude podaný návrh na uloženie ochranného psychiatrického liečenia ambulantnou formou. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Eva Pažitná
prokurátorka